Hoe om weer normaal te eet na inperking - Corona Krisissentrum
Tuis / COVID-19 / Hoe om weer normaal te eet na inperking
Hoe om weer normaal te eet na inperking
Met die 24-uur-toegang tot die yskas, die koskas en die drankkabinet is 'n einde gebring aan die eetdissipline wat jy voor die Covid-19-inperking gehandhaaf het; jou eetroetine is versteur en jou middelrif het 'n aansienlike verandering ondergaan. Jy vra jouself af hoe dit gebeur het en die antwoord is tweeledig: jy het geëet uit ongedissiplineerde verveeldheid of werklike stres veroorsaak deur werksonsekerheid en sosiale inperking. In alle waarskynlikheid gaan daar nie 'n terugkeer na die volle normale soos ons dit geken het wees nie, maar jy kan dinge soos jou gesondheid, roetine en gesonde eetpatrone terugeis.
Indien jy van nou af 'n tuiswerker gaan wees en die kinders wag om terug te keer skooltoe, is dit nou die tyd om in 'n nuwe roetine te kom ten opsigte van jou eetgewoontes. Gebruik die nuwe verlengde grendeltyd om tot normaal terug te keer.
Beplan jou dag sodat jy doelgerig voel en die dag nie net 'n leë spasie is waarin jy verveeld kan eet nie.
Begin deur 'n vasgestelde roetine te volg vir etenstye. Neem jou middagete-breuk op 'n vasgestelde tyd. Wanneer mens van die huis af werk, vervaag die grense tussen werksure en persoonlike tyd en om by die gewone etensuur te hou raak moeilik. Deur nou vasgestelde tye te bepaal vir etes en oefening of ontspanning, skep jy 'n struktuur en normaliteit in jou dag. 'n Vasgestelde etenstyd verhoed dat jy ooreet of jouself oorgee aan troos in kos te soek en jy kan selfs uitsien na die ete.
Eet ook op 'n spesifieke plek, vermy dit om by jou werkstasie te eet. Eet doelbewus maaltye met 'n hoë proteïene-inhoud en groente wat ryk is in vesel om jou langer versadig te laat voel.
Vermy die versoeking om wegneem-etes te bestel noudat dit beskikbaar is omdat jy daarna opsien om 'n masker te dra, sosiale afstand te hou en te saniteer. Berei etes tuis voor; dit is voedsamer en goedkoper. Betrek jou huismense by die voorbereiding; dit versterk gesinsbande deur saam te eet. Beplan etes vir die dag en koop daarvolgens. Fokus op een ding per dag, soos: Vandag gaan ek suikervry eet. Hou by jou inkopielys en vermy ongesonde kosse of trooskos.
Ons is geneig om selfbeheersing in moralistiese terme te verstaan – dit is net swakkelinge wat ingee aan versoeking, 'n sterk persoon sal nie die sjokoladekoekie en gaskoeldrank verorber nie. Die waarheid is dat party mense nie meer selfbeheers is as ander nie – hulle ondervind net minder versoekinge. Jy kan jouself nie in selfbeheersing in-oefen nie; verwyder eerder die versoeking deur gesonde gewoontes daar te stel, soos om 'n beheerde beperking op snoepgoed in te stel. Rantsoeneer jou en die gesin deur die dag se snoepgoed in 'n houer te pak. Voedsel met hoër vesel en proteïne soos eier en neute sal jou langer versadig laat voel en verhoed dat jy ooreet. Nou is die tyd om die geprosesseerde voedsel, koekies en sappe uit te faseer en die gewoonte te skep om gesonder voedsel in te faseer, soos wortelstafies of babagroentes vir snoep-eet indien nodig.
Bly betrokke by buite-aktiwiteite op bepaalde tye sover wettig en moontlik; dit lei die aandag weg van trooskos af.